चंबल का रेत लाने के रास्ते जेसीबी से मिटवाए पुलिस ने
अंबाह/मुरैना| नगरा थाना पुलिस ने शुक्रवार को चंबल नदी के चापक व नगरा घाट से आने वाले रास्तों को जेसीबी से मिटवाया। जगह-जगह गड्ढे खोदकर रास्ते ऐसे कर दिए कि उन पर होकर ट्रैक्टर-ट्रॉली नहीं निकल सकता।
शुक्रवार को नगरा इलाके में यह कार्रवाई थाना प्रभारी शिवप्रताप सिंह ने कराई। जिसमें नगरा व चापक घाटों से सीधे सड़क तक आने वाले कच्चे रास्तों को मिटाया गया। ये रास्ते रेत माफिया ने चंबल के बीहड़ को काटकर बनाए थे। इनसे होकर रेत माफिया के ट्रैक्टर-ट्रॉली मुख्य सड़क तक आ जाते थे।
रास्ते बंद होने से लगेगी रोक : चंबल से बीहड़ी रास्ते होकर मुख्य सड़क तक आने का जरिया अब समाप्त हो गया है। इससे चंबल के रेत उत्खनन पर नियंत्रण होने की संभावना है। उधर रेत माफिया ने भी तलाश शुरू कर दी है कि नए रास्ते किस ओर से बनाए जाएं।
थाना प्रभारी शिवप्रताप सिंह के अनुसार चंबल नदी से रेत का अवैध उत्खनन नहीं होने देंगे। इसके लिए आज जेसीबी से बीहड़ी रास्ते बंद कराए हैं।
hin_Deva hin_Deva hin_Deva hin_Deva hin_Deva